Marvel

Η Marvel ή Marvel Comics είναι αμερικανική εκδοτική εταιρεία κόμικς, η διασημότερη ίσως στον κόσμο και η μεγαλύτερη των ΗΠΑ μαζί με την DC Comics. Οι χαρακτήρες της είναι πασίγνωστοι, με κυριότερους το Spider-Man, τους X-Men, τους Fantastic Four, το Hulk, τον Iron-Man, τον Captain America και πολλούς άλλους. Αποτελεί κομμάτι της μητρικής εταιρείας Marvel Entertainment.

Ιστορία
Η Marvel ιδρύθηκε από τον εκδότη Martin Goodman το 1939 με το όνομα τότε Timely Comics. Η νέα εταιρεία κυκλοφόρησε το πρώτο της κόμικ τον Οκτώβριο αυτού του έτους, με τίτλο Marvel Comics. Στη δεκαετία του '50 άλλαξε το όνομά της σε Atlas Comics και τελικά στις αρχές της δεκαετίας του '60 πήρε το σημερινό της όνομα, προς τιμήν του πρώτου της περιοδικού που είχε βγάλει το 1939.

Τότε ήταν που ήρθε και η τεράστια επιτυχία με την δημιουργία από τους Stan Lee και Jack Kirby των "Fantastic Four" και την κυκλοφορία το 1961 του Fantastic Four #1 ακολουθούμενη από τη σταδιακή δημιουργία των ηρώων που αποτελούν τον κόσμο της Μάρβελ, το ονομαζόμενο Marvel Universe. Το χαρακτηριστικό που έκανε τόσο δημοφιλείς, από την πρώτη στιγμή, τους ήρωές της ήταν το ότι για πρώτη φορά παρουσιάστηκαν στο κοινό ρεαλιστικοί υπερήρωες με ανθρώπινα χαρακτηριστικά και προβλήματα με τους οποίους μπορούσε να ταυτιστεί και να κατανοήσει ο αναγνώστης. Από τη δεκαετία του '60 έως σήμερα η Μάρβελ παραμένει η μια από τις δύο μεγάλες αμερικανικές εταιρείες του χώρου.

Στις 31 Αυγούστου 2009 η Marvel εξαγοράστηκε από την Disney για 4.24 δισεκατομμύρια δολάρια.